钦定古今图书集成/明伦汇编/氏族典/第268卷 > 王钦若
## 钦定古今图书集成/明伦汇编/氏族典/第268卷 > 王钦若

按《宋史王钦若传》：“钦若字定国，临江军新喻人。父仲
华，侍祖郁官鄂州。会江水暴至，徙家黄鹤楼，汉阳人望见楼上若有光景。是夕，钦若生早孤，擢进士甲科，
为亳州防御推官，迁秘书郎，召试学士院，拜右正言，
为西川安抚使，还授左谏议大夫、参知政事。景德初，
契丹入寇，帝将幸澶渊，钦若自请北行，判天雄军，提”
举河北转运使，真宗亲宴以遣之。素与寇准不协，及
还，累表愿解政事，罢为资政殿学士，修《册府元龟》。大
中祥符初，为天书仪卫副使，从事汾阴，迁吏部尚书。
明年，为枢密使、检校太傅、同中书门下平章事。马知
节素恶钦若，面诋其短，争于帝前，坐是罢枢密使，奉
朝请。仁宗即位，起为太常卿、知江宁府。既复拜司空、
门下侍郎、同平章事。卒谥文穆。钦若状貌短小，项有
附疣，时人目为瘿相。然智数过人，每朝廷有所兴造，
委曲迁就，以中帝意。与丁谓、林特、陈彭年、刘承珪时
谓之“五鬼。”